Mandela-familietwis duur voortDr Makaziwe Mandela, enigste oorblywende dogter uit Nelson Mandela se huwelik met Evelyn Mase Foto: nelsonmandela.org ŉ Volgehoue stryd tussen sommige lede van die Mandela-familie, wat die afgelope jaar hoofopskrifte gehaal het, het weer ŉ wending geneem nadat Mandla Mandela glo, vier dae voor Mandela se begrafnis, uit die familie se huis in Qunu uitgesluit is. Mandla se huis op die Mandela-landgoed was glo ook op die dag van sy oupa se begrafnis sonder elektrisiteit en water gelaat. The Times, ŉ koerant in Johannesburg, het Dinsdag berig dat slotte by oud-president Nelson Mandela se huis in die Oos-Kaap verander is kort nadat sy oudste dogter, Makaziwe Mandela, Donderdag daar aangekom het. Mandla was in daardie stadium deel van ŉ nagwaak langs sy oupa se kis terwyl Mandela vir drie dae lank by die Uniegebou in staatsie gelê het. Mandla het die kis Saterdag na Qunu vergesel vir Mandela se teraardebestelling, wat Sondag plaasgevind het. Freddy Pilusa, woordvoerder vir Mandla Mandela, het Woensdag aan die Associated Press gesê Mandla wil die gerugte nie ontken of bevestig nie. “Hy wil eerder op die bevordering van sy oupa se nalatenskap fokus en om dit voort te dra,” het Pilusa gesê. Mandla en Makaziwe was in ŉ publieke geskil gewikkel oor die beheer van Mandela se nalatenskap en leierskap. Die koerant het berig dat die volgende sedert Mandela se afsterwe op 5 Desember plaasgevind het: – Kragtoevoer en water by Mandla se huis op die Mandela-landgoed is laat Saterdag afgeskakel. Die inwoners, insluitend Mandla, het geen water gehad toe hulle Sondag (die dag van die begrafnis) wakker geword het nie; – Makaziwe hat aan Mandla gesê hy moet sy beeste, varke en honde van die landgoed verwyder; – Familielede, politici en godsdienstige leiers, wat hulself by Mandla skaar, is omseil en het nie akkreditasie ontvang vir Sondag se begrafnis nie; – Tradisionele familierituele, wat in Mvezo moes plaasvind, is gekanselleer; – Geen vervoer na die begrafnis is verskaf aan Mandla se ma, Nolusapho, of vir haar suster nie. Hulle is na die begrafnis gebring nadat ŉ lid van die familie ŉ teksboodskap aan Mandla gestuur het om hom oor die situasie in te lig. Nolusapho was glo in trane. Na verwagting sal daar verdere twis wees oor Mandela se testament. Die inhoud van die testament is nog nie publiek bekend gemaak nie. -SAPA